Visita a les obres d'adequació en el tram Algimia-Albalat de la Vía Verde de Ojos Negros
30 de gener 2019

S'ha realitzat una visita a les obres d'adequació en el tram Algimia – Albalat de la Vía Verde de Ojos Negros. Són més de huit quilòmetres per a ciclistes i vianants. El regidor de Medi Ambient, Enric Ariño, ha assistit al recorregut al costat de la consellera d'Habitatge, Obres Públiques i Vertebració del Territori, María José Salvador, i representants dels pobles de la Baronia. El nou tram de la Vía Verde de Ojos Negros en el qual treballa la Conselleria d'Obres Públiques comença en les proximitats de l'estació ferroviària Algimia-Torres-Torres i finalitza a Albalat dels Tarongers, en la intersecció de la CV-3242 amb la CV-329.

  

La Via Verda d'Ulls Negres, també coneguda com la Via Minera és una via que partix des de la localitat de Ojos Negros, a la província de Terol, i finalitza a Sagunt. Esta és, fins al moment, la via verda més llarga d'Espanya, amb 160 quilòmetres. Actualment està inclosa en la Xarxa Nacional de Camins rurals dins del Programa de Camins Naturals del Ministeri d'Agricultura, Alimentació i Medi Ambient. 

  

L'any 2001 el govern valencià va decidir condicionar l'antic traçat ferroviari que unia Sagunt amb Ojos Negros, a causa del seu desús natural, per a convertir-lo en una via verda. Posteriorment el govern aragonés va fer el mateix per part seua.

  

En concret, s'està actuant en un tram de 8,450 quilòmetres. Gran part del traçat, 6,8 quilòmetres, discorre sobre camins ja existents paral·lels a banda i banda de l'autovia A-23, amb una plataforma en bon estat. Ací les actuacions se centren en la millora del ferm i rasants.

  

Dins dels trams de nova plataforma a executar, cal distingir que 724 metres discorren per la plataforma de l'antiga línia ferroviària minera de Sierra Menera, amb un túnel d'uns 40 metres. Estes obres s'estan duent a terme amb una inversió de 365.079 euros, segons ha explicat la consellera, i esta actuació està cofinançada amb fons europeus, dins del Programa Operatiu del Fons Europeu de Desenvolupament Regional (Feder) de la Comunitat Valenciana 2014-2020.

  

Així mateix, s'han previst, en l'eixida d'este túnel i en el P.K.0+900 de l'autovia A-23, dues àrees de descans, que disposaran de mobiliari urbà i arbratge, així com cartelleria divulgativa sobre la pròpia via verda i els llocs d'interés pròxims.

  

S'està treballant en el tram fins a Sagunt i es preveu que també arribe en un futur al Port de Sagunt. L'Ajuntament de Sagunt ha estat ajudant a redissenyar el tram Albalat – Sagunt que està en fase inicial. De la mateixa manera, també es pretén ajuntar la Via Xurra a Puçol amb la Via Verda amb la finalitat que es puga arribar fins a València.​

![](/media/3lhhunek/45_c_foto-1.jpg)  

*   [](http://www.facebook.com/sharer.php?u=https://aytosagunto.es/va/actualitat/visita-a-les-obres-d-adequacio-en-el-tram-algimia-albalat-de-la-via-verde-de-ojos-negros/ "Facebook")
*   [](http://twitter.com/share?url=https://aytosagunto.es/va/actualitat/visita-a-les-obres-d-adequacio-en-el-tram-algimia-albalat-de-la-via-verde-de-ojos-negros/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/visita-a-les-obres-d-adequacio-en-el-tram-algimia-albalat-de-la-via-verde-de-ojos-negros/ "Linked In")
*   [](mailto:?body=https://aytosagunto.es/va/actualitat/visita-a-les-obres-d-adequacio-en-el-tram-algimia-albalat-de-la-via-verde-de-ojos-negros/)